
 26.4.2018
 BG
 Официален вестник на Европейския съюз
 L 106/7
 РЕГЛАМЕНТ ЗА ИЗПЪЛНЕНИЕ (ЕС) 2018/640 НА КОМИСИЯТА
 от 25 април 2018 година
 за въвеждане на предварително наблюдение от страна на Съюза на вноса на определени алуминиеви продукти с произход от някои трети държави
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/478 на Европейския парламент и на Съвета от 11 март 2015 г. относно общите правила за внос (1), и по-специално член 10 от него,
 като взе предвид Регламент (ЕС) 2015/755 на Европейския парламент и на Съвета от 29 април 2015 г. относно общия режим за внос от някои трети държави (2), и по-специално член 7 от него,
 след консултация с Комитета по защитните мерки и общите правила за износ,
 като има предвид, че:
 (1)
 Съгласно член 10 от Регламент (ЕС) 2015/478 може да бъде въведено предварително наблюдение от страна на Съюза, когато тенденциите на вноса на даден продукт заплашват да причинят вреда на производители от Съюза, както и когато интересите на Съюза го изискват. В член 7 от Регламент (ЕС) 2015/755 се предвижда възможността за въвеждане на предварително наблюдение, когато интересите на Съюза го изискват.
 (2)
 Между 2013 г. и 2017 г. вносът на алуминиеви продукти в Съюза се е увеличил с 28 % — от 7,1 млн. тона на 9,1 млн. тона. През същия период цените на вноса на алуминий са намалели с 5 %.
 (3)
 От началото на новото хилядолетие се наблюдава значително свръхпредлагане, особено на първичен алуминий. Повечето нови мощности са разкрити в Китайската народна република („Китай“). Първичните мощности (за топене) в Китай са се увеличили бързо през изминалото десетилетие, по време на което 90 % от всички нови мощности са разкрити в Китай. Китай е източник на повече от половината от световното предлагане на първичен алуминий в сравнение с 11 % през 2006 г. От 26 топилни предприятия, действащи през 2008 г. в Съюза, все още работят едва 16, като повечето са застрашени от закриване.
 (4)
 Цените на първичния алуминий на световните пазари са намалели с 37 % между септември 2011 г. и септември 2016 г. През 2017 г. те са се покачили с 25 %, достигайки почти 90 % от равнището си от 2011 г., което въпреки това представлява около 25 % спад в реално изражение спрямо 2011 г.
 (5)
 Въпреки че заради експортните такси Китай изнася много малко първичен алуминий директно, неговият свръхкапацитет води до намаляване на световните цени, тъй като алуминият е стока, с която се търгува в световен мащаб, и транспортните му разходи са ниски. Освен това свръхкапацитетът на първичен алуминий намалява цените на полуготовите и готовите алуминиеви продукти надолу по веригата, изнасяни от Китай за други пазари.
 (6)
 През април 2017 г. Съединените американски щати („Съединените щати“) започнаха разследване във връзка с въздействието на вноса на алуминий върху националната сигурност по смисъла на раздел 232 от Закона за разширяване на търговията на Съединените щати от 1962 г. („Раздел 232“). Това разследване доведе до допълнителни вносни мита от 10 % за широка гама